Diari Oficial de la Generalitat Valenciana


Sumari del DOGV 5796, del 01-07-2008 (2008/8121)

DECRET 92/2008, de 27 de juny, del Consell, de declaració de sòl contaminat al terme municipal d'Alzira.
--------------------------------------------------------------------------------------------------------

### Dades del document

Número de DOGV
:   5796

Data del DOGV
:   01-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8121


Data del document
:   27-06-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Descriptors 

:   * Alzira
    * impacte ambiental
    * contaminació del sòl

DECRET 92/2008, de 27 de juny, del Consell, de declaració de sòl contaminat al terme municipal d'Alzira. [2008/8121]  
La importància de la protecció del sòl enfront de la contaminació procedent d'accions o activitats d'origen antròpic va ser ja posada en relleu en la Conferència de les Nacions Unides sobre el medi ambient i el desenvolupament, o Cimera de la Terra, celebrada a Rio de Janeiro, Brasil, el 1992.  
En l'àmbit de la Unió Europea, el mandat del Parlament Europeu a la Comissió perquè desenvolupe una estratègia temàtica per a la protecció del sòl es fa ressò d'aquesta idea.  
La vulnerabilitat ecològica dels sòls exigeix l'adopció de mesures que eviten, limiten o reduïsquen l'impacte de les activitats humanes sobre aquests. Atenent a aquesta realitat, i a fi d'omplir el buit que patia la legislació espanyola en aquesta matèria, al llarg dels últims anys s'han articulat diversos instruments normatius, orientats a promoure la protecció d'un dels mitjans receptors de la contaminació més sensibles.   
Així, a nivell estatal, la Llei 10/1998, de 21 d'abril, de Residus, estableix normes sobre declaració de sòl contaminat i regula la responsabilitat administrativa derivada del seu incompliment. El títol IV de la Llei 10/2000, de 12 de desembre, de la Generalitat, de Residus de la Comunitat Valenciana, completa les previsions de la legislació bàsica amb disposicions específiques relatives a la declaració de sòls contaminats. Finalment, el Reial Decret 9/2005, de 14 de gener, pel qual s'estableix la llista d'activitats potencialment contaminants del sòl i els criteris i estàndards per a la declaració de sòls contaminats, conté un barem que permet determinar els supòsits en què, per existència de risc inacceptable per a la salut humana o el medi ambient, el sòl es declararà contaminat.  
En aquest marc normatiu, i amb data 25 d'octubre de 2005, la Conselleria de Territori i Habitatge i l'Ajuntament d'Alzira van firmar un conveni de col·laboració per al control i seguiment dels treballs de neteja i recuperació del sòl contaminat en l'estació de servei Petrocu, sítia a l'av. Luis Suñer, núm. 5, d'Alzira, justificat per les diverses denúncies de comunitats de veïns adjacents a l'estació de servei.  
Els estudis tècnics realitzats presenten uns resultats que superen, amb molt, els límits de concentració d'hidrocarburs que fan que un sòl tinga la consideració de contaminat.  
És per això que, el 6 de juliol de 2007, la Direcció General de Qualitat Ambiental va acordar l'inici del procediment de declaració de sòl contaminat, referit a l'emplaçament esmentat.  
De conformitat amb el que disposen els articles 27 i 28 de la Llei 10/1998, de 21 d'abril, de Residus, 64 a 68 de la Llei 10/2000, de 12 de desembre, de la Generalitat, de Residus de la Comunitat Valenciana, i en el Reial Decret 9/2005, de 14 de gener, pel qual s'estableix la llista d'activitats potencialment contaminants del sòl i els criteris i estàndards per a la declaració de sòls contaminats, instruït el corresponent expedient de declaració de sòl contaminat, elevada proposta de la Direcció General per al Canvi Climàtic al conseller de Medi Ambient, Aigua, Urbanisme i Habitatge, i justificades plenament les circumstàncies que el motiven, escau dictar el corresponent decret.  
Per aquesta raó, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 27 de juny de 2008,  
DECRETE  
Article 1  
Es declara contaminat el sòl corresponent a l'emplaçament on es troba situada l'estació de servei Petrocu, a l'av. Luis Suñer, núm. 5, d'Alzira.  
Article 2  
S'estableixen, de conformitat amb el que exigeix l'apartat tercer de l'article 65 de la Llei 10/2000, de 12 de desembre, de la Generalitat, de Residus de la Comunitat Valenciana, les determinacions següents:   
- Subjecte obligat a realitzar les operacions de neteja i recuperació: l'entitat La Industrial Constructora, SL, amb CIF B-46159786, com a titular de l'activitat i, per tant, causant de la contaminació.  
- Delimitació del sòl contaminat: el corresponent a la parcel·la situada a l'av. Luis Suñer, núm. 5, al terme municipal d'Alzira, referència cadastral 8295745XP7990I5032BL; el centre de la parcel·la té les coordenades UTM (fus 30 datum ED 50) aproximades X: 721.273; Y: 4.336.762, com també la zona que puga presentar afecció fora del perímetre de l'estació de servei per migració d'hidrocarburs.  
- Operacions de neteja i recuperació, com també la seua forma i termini d'execució.  
Abans d'escometre's les mesures correctores en el subsòl de l'estació de servei la propietat ha de comprovar la no-existència de focus actius d'afecció al subsòl de l'estació de servei, mitjançant la realització de proves d'estanquitat en totes les instal·lacions d'emmagatzemament i trasbals d'hidrocarburs (canonades, tancs, aireigs, etc.).   
Haurà de dur-se a terme un pla d'actuació, a fi d'assolir els objectius següents:  
1r. Netejar i mantenir adequadament els passos d'home i de càrrega dels tancs, i evitar la corrosió i l'acumulació d'aigua i producte al seu interior.  
2n. Eliminar la presència d'hidrocarbur en fase lliure sobrenadant detectada en l'aigua subterrània de l'estació de servei.  
3r. Reduir les concentracions de compostos de l'hidrocarbur dissoltes en l'aigua sub-terrània de l'estació de servei fins als valors objectius calculats.  
4t. Eliminar la presència de compostos orgànics volàtils (COV) en el subsòl de l'estació de servei que puguen comportar un risc per acumulació i migració a la xarxa de clavegueram pròxima. Així mateix, s'eliminarà el risc d'explosio en evitar-se l'acumulació en zones favorables (col·lectors, arquetes, etc.).  
5é. Reduir la presència de compostos de l'hidrocarbur adherits a la zona no saturada del subsòl de l'estació de servei que puguen comportar una font secundària d'afecció a l'aigua subterrània.  
Per a la consecució dels anteriors objectius, el pla de treball serà el següent:  
a) Establir les condicions ambientals inicials i definir les concentracions objectiu de compostos de l'hidrocarbur residuals en el subsòl de l'estació de servei, basant-se en els resultats de l'anàlisi quantitativa de riscos.  
b) Redactar un projecte de correcció del subsòl de l'estació de servei.  
c) Implantar el sistema de descontaminació i realitzar controls periòdics.  
d) Establir un programa de control i vigilància de l'estat del subsòl de l'estació de servei, una vegada assolits els objectius de qualitat.  
Les anteriors actuacions hauran de dur-se a terme en un termini entre sis i dotze mesos, comptadors des de la publicació de la declaració de sòl contaminat, sent aquest un termini orientatiu, que dependrà de l'eficàcia del mètode utilitzat i de l'evolució de la concentració de les substàncies contaminants en sòl i aigües subterrànies.  
- Usos a què podrà destinar-se el sòl, mentre subsistisca la declaració i una vegada recuperat el sòl: les tècniques de descontaminació utilitzades per a aquest tipus de treballs fan que siguen compatibles la neteja i recuperació del sòl amb les activitats habituals d'una estació de servei.  
DISPOSICIÓ FINAL  
Única  
Aquest decret produirà efecte des del dia que es publique en el Diari Oficial de la Comunitat Valenciana.  
Contra aquest decret podrà interposar-se recurs potestatiu de reposició davant del Consell, en el termini d'un mes comptador des de l'endemà de la publicació en el Diari Oficial de la Comunitat Valenciana, o ser impugnat directament davant de l'ordre jurisdiccional contenciós administratiu, en el termini de dos mesos comptador des de l'endemà de la publicació, de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 27 de juny de 2008  
El president de la Generalitat,  
FRANCISCO CAMPS ORTIZ  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN